Väga uhked on argentiinlased ka oma grill-liha üle. Lihagrillimisüritusi kutsutakse "asado'deks" ning enamasti tähendab see seda, et võetakse erinevad jupid lehmast ja visatakse sütele küpsema. Minu küsimus on alatasa: kus on marinaad? Kus on maitseained? Kus on grillitud juurikad liha kõrvale? Õige vastus on: Eestis. Siin kindlasti mitte. Eli just eile uuris mu käest, et kas liha on  siin tõesti nii maitsev, kui argentiinlased kiidavad (ta ei söö liha) ja ma ei osanud suurt midagi kosta. Minu jaoks on hea liha see, millele on loominguliselt lähenetud. Siinne liha ei ole halb, aga mingit ülisuurt maitseelamust pole mul õnnestunud siin veel kordagi kogeda.